b'\n_START_ARTICLE_\nBizerte\n_START_PARAGRAPH_\nBizerte (tudi Bizerta, arabsko Binzart) je pristani\xc5\xa1ko mesto in guvernorat v severni Tuniziji ob Sredozemskem morju. Kraj je znan po svojem slikovitem pristani\xc5\xa1\xc4\x8du. Ocena prebivalstva je 130.000 (ocena 2005; ocena 1998 je bila 105.520), ocena prebivalstva v celotnem guvernoratu pa je 540.000 (ocena 2005). Guvernorat obsega 3.685 km\xc2\xb2._NEWLINE_Zunanji del pristani\xc5\xa1\xc4\x8da je z vodnim kanalom povezan z obema notranjima pristani\xc5\xa1\xc4\x8dema (zaliv Sebre, jezero Bizerte). Znamenit je kasbah, ki staro mestno pristani\xc5\xa1\xc4\x8de lo\xc4\x8duje od morja. V okolici se nahajajo nasadi oljke, v jezeru pa je najti dragocene zaloge rib. Ekonomska podlaga mesta so predelava nafte od leta 1964 (nekoliko tudi fosfatov in \xc5\xbeeleza), ribi\xc5\xa1ka industrija in pridelava p\xc5\xa1enice ter olivnega olja in vina, pa tudi industrija tekstila in avtomobilskih delov. V zadnjem \xc4\x8dasu dohodek predstavlja tudi turizem, razvit zaradi pla\xc5\xbe severno od mesta._NEWLINE_Kraj z ve\xc4\x8djimi mesti v okolici povezujejo dobre prometne povezave, ki vklju\xc4\x8dujejo ceste in \xc5\xbeeleznice; mesto ima tudi svoje letali\xc5\xa1\xc4\x8de. Mesto Bizerte le\xc5\xbei 80 kilometrov severozahodno od metropole Tunis.\n_START_SECTION_\nZgodovina\n_START_PARAGRAPH_\nKraj Bizerte velja za najstarej\xc5\xa1e in najbolj evropeizirano mesto dr\xc5\xbeave. Naselili so ga Feni\xc4\x8dani okoli leta 1000 pr. n. \xc5\xa1t. ter naselju nadeli ime Hippo Diarrythus. V samih za\xc4\x8detkih mesta so bili napravljeni povezovalni kanali med jezerom in morjem. Kasneje \xe2\x80\x93 po punskih vojnah in padcu Kartagine v 2. stoletju n. \xc5\xa1t. \xe2\x80\x93 je postal rimska kolonija, leta 661 pa so nadzor nad njim prevzeli Arabci ter ime spremenili v Binzart. V 9. stoletju je mesto do\xc5\xbeivelo razvoj pod dinastijo Aglabidov._NEWLINE_Leta 1535 so mesto skupaj z ve\xc4\x8djim delom dana\xc5\xa1nje tunizijske obale zavzeli \xc5\xa0panci, 1572 pa pirati; slednji so v njem utrdili eno svojih pomembnej\xc5\xa1ih opori\xc5\xa1\xc4\x8d. Piratstvo se je nadaljevalo tudi po letu 1610, ko je nadzor nad mestom prevzel Jusef Dej._NEWLINE_Leta 1881 je takratno Tunizijo pod svoje okrilje z okupacijo vzela Francija in razglasila protektorat. Francozi so do leta 1895 poglobili kanale in pristani\xc5\xa1\xc4\x8de ter ga modernizirali in zgradili tudi mehanizacijo za pristani\xc5\xa1ke tovore. S tem je bila luka preobra\xc5\xbeena v voja\xc5\xa1ko mornari\xc5\xa1ko postojanko, njeno sredi\xc5\xa1\xc4\x8de pa je bilo mesto ob jezeru Sidi Abdalah (danes Menzel Bourguiba). V 2. svetovni vojni je bilo mesto pod okupacijo nem\xc5\xa1kih sil, Zavezniki pa so ga osvobodili 7. maja 1943._NEWLINE_Zaradi strate\xc5\xa1ke lege v Sredozemlju je bilo mesto visoko cenjeno pri Francozih, ki so si tam utrdili voja\xc5\xa1ko pristani\xc5\xa1ko opori\xc5\xa1\xc4\x8de. Ko je 1956 Francija podelila Tuniziji neodvisnost, je navzlic temu ohranila svojo prisotnost v tem mestu, in sicer kljub nestrinjanju tunizijskih oblasti. V posledi\xc4\x8dnih trenjih je padlo ve\xc4\x8d kot tiso\xc4\x8d Tunizijcev, dokler niso Francozi zapustili opori\xc5\xa1\xc4\x8da leta 1963, sedem let po razglasitvi samostojnosti dr\xc5\xbeave.'